Pasaulio Fišerio atsitiktinių šachmatų čempionatas

Pasaulio Fišerio atsitiktinių šachmatų čempionatas – varžybos, skirtos išaiškinti pasaulio čempioną, žaidžiantį pagal Fišerio atsitiktinių šachmatų taisykles. Nuo 2019 m. šiuos čempionatus rengia FIDE.

Neoficialūs čempionatai. 
Šachmatų klasika vadinami Hanso Valterio Šmito inicijuoti šachmatų turnyrai, kurie buvo organizuoti 1994–2010 m. Septynius metus jie vyko Frankfurte prie Maino, o 2001 - 2010 m. – Maince. Juose buvo rengiami pasaulio greitųjų šachmatų pasaulio čempionatai, o taip pat, pagal greitųjų šachmatų laiko kontrolę, pasaulio šachmatų 960 bei kompiuterių šachmatų čempionatai.Visi šie čempionatai buvo neoficialūs, kadangi jų nepripažino FIDE.

Mainco čempionatai 
2001 m. Peteris Leko tapo pirmuoju Fišerio atsitiktinių šachmatų pasaulio čempionu, nugalėjęs aštuonių partijų mače Maiklą Adamsą. Kvalifikacinių varžybų nebuvo, tačiau 2001 m. sausio mėn. pasaulio standartinių šachmatų reitinge abu žaidėjai buvo geriausiųjų penketuke.

P. Leko buvo pasirinktas dėl naujovių, kurias jis buvo pateikęs žinomuose šachmatų teorijos variantuose, taip pat ir dėl pergalės ankstesniame turnyre. Be to, jis neva buvo žaidęs Fišerio atsitiktinių šachmatų partijų su pačiu Robertu Fišeriu. M. Adamsas buvo pasirinktas todėl, kad jis tuomet buvo žaibo šachmatų
pasaulio lyderis ir buvo vertinamas kaip itin stiprus žaidėjas nepažįstamose pozicijose. P. Leko mačą laimėjo – 4½:3½.

2002 m. Maince buvo surengtas atvirasis turnyras, kuriame dalyvavo 131 žaidėjas, Jame Piotras Svidleris užėmė pirmąją vietą.

Ten pat, 2003 m. P. Svidleris aštuonių partijų mače, dėl pasaulio čempiono titulo, įveikė P. Leko rezultatu 4½–3½. Už tai P. Svidleris 2003 m. rugpjūčio 14 d. buvo oficialiai paskelbtas pirmuoju, naujai įkurtos Pasaulio naujųjų šachmatų asociacijos (WNCA), pasaulio čempionu.
Greta vykusiame atvirajame šachmatų 960 turnyre dalyvavo 179 žaidėjai (50 didmeistrių). Jį laimėjo 2002 m.  pasaulio jaunimo šachmatų čempionas – Levonas Aronianas (9.5 tšk. iš 11).

2004 m. Maince L. Aronianas dėl p. čempiono titulo žaidė su P. Svidleriu, bet pralaimėjo rezultatu 3½.- 4½. Tais pat metais. Zoltanas Almasis laimėjo atvirąjį šachmatų 960 turnyrą ir įgijo teisę sekančiais metais žaisti dėl titulo mačą su tuometiniu pasaulio čempionu – P. Svidleriu.

2005 m. Z. Almasis ir P. Svidleris Mainco šachmatų klasikos varžybose žaidė dėl pasaulio čempiono vardo aštuonių partijų mačą. Jį P.Svidleris laimėjo rezultatu 5:3 ir dar kartą apgynė titulą.
Tais pat metais Levonas Aronianas laimėjo atvirąjį šachmatų 960 turnyrą ir išsikovojo teisę sekančiais metais dėl pasaulio čempiono vardo žaisti mačą su P. Svidleriu.

2006 m. Maince P.Svidleris nebeapgynė prieš Levoną Aronianą savo čempiono titulo. Šį kartą Aronianas laimėjo mačą 5:3 ir tapo trečiuoju Fišerio atsitiktinių šachmatų pasaulio čempionu.
Etjenas Bekhu laimėjo atvirąjį šachmatų 960 turnyrą, tačiau mačo su L. Aronianu jam neteko žaisti, nes 2007 m. taisyklės dėl mačo buvo pakeistos ir jis pateko tik į 2007 m. surengtą keturių didmeistrių; atrankinį turnyrą, kuriame dar žaidė L. Aronianas, V. Anandas ir R. Kasimdžanovas. Šio turnyro du geriausiai pasirodę dalyviai turėjo tarpusavyje žaisti mačą dėl pasaulio čempiono vardo.

2007 m. Maince pagal naująją pasaulio čempionato tvarką surengtame 4 didmeistrių turnyre geriausiai pasirodė V. Anandas, antras liko L. Aronianas. Jie dėl titulo tarpusavyje žaidė 4 partijų mačą. Jis baigėsi lygiosiomis – 2:2. Vietos išaiškinimui buvo žaidžiamos dvi žaibo partijos. L. Aronianas pirmąją laimėjo o antrąją partiją, sužaidęs lygiosiomis, išlaikė pasaulio Fišerio atsitiktinių šachmatų čempiono titulą.  Ten pat vykusiame atvirąjame turnyre Viktoras Bologanas užėmė pirmąją vietą.

2008 m pasaulio čempionatas neįvyko, tačiau Hikaru Nakamura  laimėjo Finet šachmatų 960 atvirąjį turnyrą.

Paskutinis Mainco pasaulio čempionatas vyko 2009 m.
Jis buvo organizuotas pagal 2007 m. tvarką. Keturi didmeistriai: Levonas Aronianas, H.Nakamura, Sergejus Movsesianas ir Viktoras Bologanas tarpusavyje žaidė po dvi partijas. Pirmą vietą užėmė L. Aronianas (4 tšk. iš 6), antrą – H. Nakamura, taip pat, 4 tšk.
Pirmąsias dvi vietas užėmę dalyviai žaidė dėl pasaulio čemopiono titulo 4 partijų mačą. Jį 3,5:0,5 laimėjęs H. Nakamura tapo čempionu.

Be atvirųjų pasaulio čempionatų įvyko ir du moterų šachmatų 960 čempionatai. Aleksandra Kosteniuk laimėjo abu mačus: 2006 m. prieš Elisabeth Pahtz – 5,5:2,5 ir 2008 m. prieš Kateryną Lahno – 2,5:1,5.

2008 m. pretendenčių atrankoje dalyvavo ir didmeistrė iš Lietuvos – Viktorija Čmilytė. Įpusėjus turnyrui ji buvo antroje vietoje. Kad užimtų 2-ąją vietą, kuri leistų jai žaisti mačą su neoficialia pasaulio čempione, paskutiame rate reikėjo įveikti konkurentę – K. Lahno, bet to padaryti nepavyko.
Nepatekusi į finalą Viktorija Čmilytė dėl trečiosios vietos žaidė mačą su Natalija Žukova  ir laimėjo 3,5:0,5.

Čempionatai baigėsi 2010 m., kai buvo atšauktas šachmatų klasikos finansavimas.
Per devynerius metus neoficialų pasaulio čempiono titulą iškovojo keturi didmeistrai – Peteris Leko, Piotras Svidleris, Levonas Aronianas ir Hikaru Nakamura.

2018 m. čempionatas 
Praėjo devyneri metai nuo paskutinio Mainco 6achmatų klasikos šachmatų 960 pasaulio čempionato mačo, kuriame Hikaru Nakamura keturių partijų mače rezultatu – 3½ : ½ įveikė Levoną Aronianą.

2018 m „Dund AS“ organizavo neoficialų mačą dėl Fišerio atsitiktinių šachmatų pasaulio čempiono titulo tarp pasaulio standartinių šachmatų čempiono – Magnuso Karlseno ir buvusio neoficialaus šachmatų 960 pasaulio čempiono Hikaru Nakamuros. Jis vyko Norvegijos Berumo savivaldybėje vasario 9 – 13 d. Varžovai Henės Onstadt menų muziejuje žaidė 16-kos partijų mačą (8-ias su greitųjų ir 8-ias su žaibo šachmatų kontrole).

Nugalėjo – Magnusas Karlsenas rezultatu 14:10, įveikęs Hikaru Nakamurą ir tapo naujuoju Fišerio atsitiktinių šachmatų neoficialiu pasaulio čempionu.

Oficialūs čempionatai. 
2019 m. FIDE oficialiai pripažino pasaulio Fišerio atsitiktinių šachmatų čempionatą. Ji suteikė Dund AS, bendradarbiaujant su Chess.com, teisę rengti FIDE pasaulio Fišerio atsitiktinių šachmatų čempionatą. Buvo numatyta, kad pirmas istorijoje organizuojamas šių šachmatų oficialus pasaulio čempionato ciklas vyks, rengiant visame pasaulyje internetu atvirąją dalyvių atranką, o finalines varžybas – prie šachmatų lentų.

2019 m. 
Dalyvių atranka vyko internetu.
Pirmasis oficialus Fišerio atsitiktinių šachmatų pasaulio čempionato finalinis etapas vyko 2019 m. spalio 27 d. – lapkričio 3 d. Norvegijoje Berumo savivaldybėje. Po ketvirtfinalių paiškėjo trys pusfinalių žaidėjai: Fabiano Karuana, Veslis So ir Janas Nepomniaščis.
Prie jų buvo prijungtas Magnusas Karlsenas. Šie dalyviai sudarė du pusfinalius. Juose M. Karlsenas įveikė F. Karuaną rezultatu 12,5:7,5, o V. So laimėjo prieš J. Nepmniaščį – 13:5.
Finaliniame mače Veslis So, įveikęs Magnusą Karlseną rezultatu – 13,5:2,5. tapo pirmuoju oficialiu Fišerio atsitiktinių šachmatų pasaulio čempionu.

2022 m. 
2022 m.čempionato finalas vyko spalio 25–30 d. Reikjavike.
Keturi dalyviai į finalą buvo atrinkti internetu. Prie jų buvo prijungti dar keturi kviestiniai žaidėjai. 
Du geriausiai pasirodę dalyviai: Hikaru Nakamura ir Janas Nepomniaščis žaidė 4 partijų finalinį mačą. Jis baigėsi lygiosiomis 2:2, bet žaidžiant armagedono partiją, nugalėjo Hikaru Nakamura. Jis tapo antruoju FIDE pasaulio Fišerio atsitiktinių šachmatų čempionu.

Šaltiniai

Išorinės nuorodos 
 Šachmatų 960 čempionatų Istorija
 2018 m. mačo Berume trečioji diena

Pasaulio šachmatų čempionatai